*KEOP – 7.1.2.0-2008-0194, valamint a KEOP-1.2.0/2F/09-2010-0083, a továbbiakban KEOP program megvalósítására létrehozott*

*Forrás-4 Szennyvíz-Közmű Önkormányzati Társulás*

*Társulási Megállapodása*

A Bordány Községi Önkormányzat, Forráskút Község Önkormányzata, Üllés Nagyközségi Önkormányzat és Zsombó Nagyközség Önkormányzata képviselő-testületei attól a szándéktól vezérelve, hogy társulás feladatkörébe tartozó szennyvízelvezetési és szennyvíztisztítási projekt sikeres megvalósítását, és ezáltal a térség közműves szennyvízelvezetési és –tisztítási feladatainak ellátását magasabb szakmai színvonalon, hatékonyabban és gazdaságosabban tudják biztosítani, ezért a Magyarország helyi önkormányzatairól szóló 2011. évi CLXXXIX. törvény (a továbbiakban Mötv.) 146. § (1) bekezdésében biztosított jogkörükben, az Mötv. 87.-95. §§-aiban foglaltak figyelembe vételével,a fenti jogszabályokban kapott felhatalmazás alapján létrehozott önkormányzati társulás társulási megállapodását felülvizsgálják és az alábbi egységes szerkezetbe foglalt megállapodást fogadják el.

###### PREAMBULUM

Ezen társulási megállapodás megkötésénél Tagok, elsősorban az Európai Unió szervei által elfogadott vonatkozó közösségi jogszabályokat, a KEOP projekt megvalósításával összefüggő hazai jogszabályokat, a pályázati felhívást és útmutatót, továbbá a Magyarország helyi önkormányzatairól szóló 2011. évi CLXXXIX. törvény (Mötv.), az államháztartásról szóló, 2011. évi CXCV. törvény ([Áht.](cdp://1/99200038.TV/" \o "Áht.)), , a számvitelről szóló 2000. évi C. törvény (Számv.tv.) a vízgazdálkodásról szóló 1995. évi LVII. törvény továbbiakban Vgtv. és az ezen törvények végrehajtásával kapcsolatos egyéb jogszabályok, illetve a [Ptk.](cdp://1/95900004.TV/" \o "Ptk.) rendelkezéseit veszik figyelembe.

A Társulás tagjai rögzítik, hogy a jogi személyiséggel rendelkező önkormányzati társulásukat szabad elhatározásukból, egyenjogúságuk tiszteletben tartásával, a kölcsönös előnyök és az arányos teherviselés alapján hozzák létre, a tagok települési önkormányzati feladatainak hatékonyabb, célszerűbb megoldására.

*Az önkormányzati társulás célja a KEOP-7.1.2.0-2008-0194, valamint a KEOP-1.2.0/2F/09-2010-0083 azonosító számú I. és II. fordulós nyertes projektben szereplő előkészítési tevékenységek alapján fejlesztési és beruházási célok megvalósítása, így a társult településeken a szennyvíz előírások szerinti gyűjtése, csatornahálózaton keresztül a tisztító telepre szállítása és ott a megfelelő kezelése, mindenkor elvárt minőségűre való tisztítása megvalósuljon.*

A társult önkormányzatok KEOP programban vállalt kötelezettségeiket együttesen és egyenként is tiszteletben tartják, a közműves szennyvízelvezetési és –tisztítási feladatainak korszerű, hatékony és célszerű megoldása céljából vállalt feladataikat végrehajtják, és a beruházással megvalósult objektumokat, berendezéseket a támogatási szerződésükben előírt időtartamig fenntartják, a vállalt szolgáltatások ellátásáról költségvetésük és társulási megállapodásuk keretében gondoskodnak.

*Bordány Községi Önkormányzat, Forráskút Község Önkormányzata, Üllés Községi Önkormányzat, Zsombó Község Önkormányzata a Magyar Köztársaság Alkotmánya 44/A. § (1) bekezdés h) pontjában, a helyi önkormányzatokról szóló 1990. évi LXV. törvény (Ötv.) 41. § (1) bekezdésében, foglaltak, valamint a helyi önkormányzatok társulásairól és együttműködéséről szóló 1997. évi CXXXV. törvény (Ttv.) 16-18. §-ai alapján, a szennyvízagglomerizációs térség közműves szennyvízelvezetési és –tisztítási feladatainak korszerű, hatékonyabb és célszerűbb megoldása érdekében, a 2007-2013 időszakban az Európai Regionális Fejlesztési Alapból, az Európai Szociális Alapból és a Kohéziós Alapból származó támogatások felhasználásának általános eljárási szabályairól szóló 16/2006. (XII. 28.) MeHVM-PM együttes rendelet (MeHVM rendelet) 11. § (2) bekezdés c) pontjában előírtakra figyelemmelForrás-4 Szennyvíz-Közmű Önkormányzati Társulás néven önálló jogi személyiséggel rendelkező önkormányzati társulást (továbbiakban: Társulás) hoztak létre.*

###### I. A TÁRSULÁS NEVE, SZÉKHELYE, MŰKÖDÉSI TERÜLETE

**I.1. A Társulás neve**: Forrás-4 Szennyvíz-Közmű Önkormányzati Társulás

**A Társulás rövidített neve**: Forrás-4 Társulás

**I.2. Székhelye: 6793 Forráskút, Fő u. 74.**

**I.3 A Társulásban résztvevők neve, székhelye, képviselője, lakosságszáma:**

|  |  |  |  |
| --- | --- | --- | --- |
| **Név:** | Székhely: | Képviselő, delegált tag neve: | Lakosságszám (fő)(adatforrás: népességnyilvántartás) |
| Bordány Község Önkormányzati Képviselő-testülete | 6795 Bordány Benke Gedeon u. 44. | Tanács Gábor polgármester |  |
| Forráskút Község Önkormányzatának Képviselő-testülete | 6793 Forráskút, Fő u. 74. | Fodor Imre polgármester | 2160 |
| Üllés Nagyközségi Önkormányzat Képviselő-testülete | 6794 Üllés, Dorozsmai út 40. | Nagy Attila Gyula polgármester | 3202 |
| Zsombó Nagyközség Önkormányzatának Képviselő-testülete | 6792 Zsombó, Alkotmány u. 3. | Gyuris Zsolt polgármester |  |

**I.3. Működési területe: a társult települések közigazgatási területe.**

**I.4. A Társulás alapítói jogokkal felruházott irányító szerve:** A társult önkormányzatok képviselő-testületei.

**I.5. A Társulás irányító szerve:** Forrás-4 Szennyvíz-Közmű Önkormányzati Társulás Társulási Tanácsa

**I.7. A Társulás létrehozásáról rendelkező határozat megnevezése, kelte, száma**

Bordány Község Önkormányzati Képviselő-testülete 133/2009. (XI.27.) Ö

Forráskút Község Önkormányzatának Képviselő-testülete 161/2009. (XI.26.) Kh. határozata

Üllés Község Önkormányzatának Képviselő-testülete 141/2009. (XI.23.) Kt. sz. határozata

Zsombó Község Önkormányzatának Képviselő-testülete 188/2009. (XII.21.)Kt. határozata

**I.8. A Társulás, mint helyi önkormányzati költségvetési szerv vezetőjének kinevezési, megbízási, választási rendje:**

A Társulási Tanács elnökét a Társulási Tanács tagjai választják jelen megállapodásban és az Mötv-ben foglaltak szerint.

###### II. A TÁRSULÁS IDŐTARTAMA

A Társulás határozatlan időre, de legalább, a KEOP projekt beruházási szakaszának teljes befejezéséig és az azt követő öt éves fenntartási időszakra jött létre.

###### III. A TÁRSULÁS JOGÁLLÁSA

III. 1. A Társulás jogi személy.

III.2. A Társulás az előirányzatai feletti rendelkezési jogosultság tekintetében teljes jogkörrel rendelkező, önállóan működő költségvetési szerv.

III.3. A Társulás szellemi, fizikai támogató, ezen belül különösen a Társulás gazdálkodási, pénzügyi-gazdasági feladatait, továbbá a döntések előkészítését, a végrehajtás szervezését Forráskúti Polgármesteri Hivatal, mint önállóan működő és gazdálkodó költségvetési szerv látja el, jelen társulási megállapodásban, az Ávr-ben, továbbá az államháztartás szervezetei beszámolási és könyvvezetési sajátosságairól szóló [249/2000.(XII.24.) Korm. rendeletben](cdp://1/A0000249.KOR/" \o "249/2000.(XII.24.) Korm. rendeletben) – továbbiakban Áhsz. - foglaltak szerint.

III.4. A Társulás, a projekt végrehajtása során, a társult önkormányzatok, mint a KEOP projekt közös kedvezményezettjeinek megbízásából, a projekt lebonyolításáért felelős projektgazdaként jár el.

III.5. Az alapító önkormányzatok megbízásából a Társulás irányító szerve – az alapítók képviseletében – kezdeményezi a Társulásnak a kincstárnál történő nyilvántartásba vételét.

III.6. A Társulás a nyilvántartásba való bejegyzésével, a bejegyzés napjával jön létre.

###### IV. A TÁRSULÁSRA ÁTRUHÁZOTT ÖNKORMÁNYZATI FELADAT- ÉS HATÁSKÖRÖK

A Társulás tagjai a Mötv-ben és a Vgtv-ben meghatározott kötelezően ellátandó vízgazdálkodási feladatok közül a Társulásra ruházzák át a Társulás célját képező projekt megvalósításával kapcsolatos alábbi feladat- és hatásköröket:

Szennyvíz-agglomeráció keretében a településeken keletkező szennyvizek elvezetése és tisztításához szükséges, meglévő víziközművek bővítése, új szennyvíztisztító létesítmény létrehozása.

IV.1. A Társulásra átruházott önkormányzati hatáskörök:

* költségvetési szerv alapítása, átalakítása, megszüntetése. A Tanács e hatáskörét az Önkormányzatok Képviselő-testületeinek előzetes egyetértésével gyakorolhatja.
* a költségvetési szerv vezetőjének (magasabb vezető) kinevezése vagy megbízása, felmentése vagy vezetői megbízásának visszavonása, díjazásának megállapítása. A vezetővel kapcsolatos egyéb munkáltatói jogokat a Tanács elnöke gyakorolja.

**IV.2 A Társulás alaptevékenysége(i):**

**Szakágazat száma, megnevezése:**

370000 szennyvíz gyűjtése, kezelése

***Szakfeladat száma, megnevezése:***

*370 000 szennyvíz gyűjtése, kezelése*

*682 002 nem lakóingatlan bérbeadása, üzemeltetése*

**382 103 szennyvíziszap kezelése, ártalmatlanítása**

*841 901 önkormányzatok és társulások elszámolásai*

IV. 3. A Társulás az alaptevékenységén kívül, kiegészítő és vállalkozási tevékenységet nem folytat.

IV. 4. A Társulás a KEOP projekt megvalósítása során, ellátja a projektgazdai feladatokat.

###### V. A TÁRSULÁS GAZDÁLKODÁSA, VAGYONA

A Társulás pénzeszközeit a Forráskút Község Önkormányzata által meghatározott hitelintézetnél nyitott bankszámlán kezeli. Más hitelintézetnél bankszámlát nem nyithat.

A Társulás gazdálkodására az [Áht.](cdp://1/99200038.TV/" \o "Áht.), az Ávr., a Számv.tv., továbbá az államháztartás szervezetei beszámolási és könyvvezetési sajátosságairól szóló 249/2000.(XII.24.) Korm. rendelet – továbbiakban Áhsz. – előírásai alkalmazandók.

**V.1. A Társulás működésének költségvetési forrása:**

A Társulás tagjai a Társulás, mint költségvetési szerv működésének forrásait saját költségvetésükből, érdekeltégi egység-arányosan biztosítják, a gesztorként eljáró önkormányzaton keresztül. Az éves működési célú támogatási igényről és az egyes Tagokat terhelő befizetési kötelezettségekről a Társulási Tanács az adott költségvetési évet megelőző év december 15. napjáig, határozattal dönt. A Társulási Tanács határozata alapján, a gesztorként eljáró önkormányzat legkésőbb az adott költségvetési év január 10. napjáig, írásban értesíti a Tagokat a következő évi befizetési kötelezettségeikről és azok esedékességéről.

**V.2. A Tagok által a Társulásba bevitt vagyontárgyak:**

A Tagok társulásba bevitt vagyonát a társuló helyi önkormányzatok vagyonaként kell nyilvántartani, a vagyonszaporulat a társult helyi önkormányzatok közös vagyona, és arra a Polgári Törvénykönyv közös tulajdonra vonatkozó szabályait kell alkalmazni.

**V.3. A KEOP projekt keretében megvalósuló/beszerzésre kerülő vagyon és annak tulajdonjoga:**

Tagok vállalják, hogy a projekt megvalósítása érdekében biztosítják a KEOP projekttel érintett ingatlanok tulajdonjogának, használati jogának a projekt céljainak megfelelő rendezettségét.

A KEOP projekt keretében megvalósuló, beszerzésre kerülő fent felsorolt vagyontárgyak a beruházási szakasz lezárultával, a – támogatási szerződésben foglalt feltételek betartása mellett – visszterhes jogügylettel a Társulás Tagjainak elkülönült tulajdonába kerülnek, a KEOP projekthez településre jutó lakosegyenérték arányában.

A visszterhes jogügylet keretében a Társulás a tag önkormányzatokra ruházza a KEOP projekt keretében megvalósult vagyontárgyak tulajdonjogát, melyről számlát bocsát ki, ezzel egyidejűleg, pénzmozgással nem járó pénzeszközátadással átadja a tag önkormányzatok részére a rájuk eső támogatást, illetve a tag önkormányzatok által korábban megfizetett saját forrást. Társult önkormányzatok rögzítik, hogy a beruházás során létrejövő közművek, annak az önkormányzatnak a tulajdonába kerülnek, amelynek a területén megépülnek. A külterületi szennyvíznyomó csövek és a szennyvíztisztító telep a lakosegyenérték arányában kerülnek felosztásra, azokat az az önkormányzat tartja nyílván könyveiben, melynek a közigazgatási területén a közmű megépül, azzal, hogy ez nem érinti a többi érintett önkormányzat részarányos tulajdonát.

A tulajdon-átruházáshoz kapcsolódó általános forgalmi adó pénzmozgással járó tételként rendezendő. Az egyes tag önkormányzatokat így megillető tulajdoni hányad meghatározását a jelen megállapodás 1. számú melléklete tartalmazza.

*Tagok hozzájárulnak ahhoz, hogy a létesítmény a beruházás során megszerzésre kerülő következő ingatlanokon valósuljon meg:*

*Forráskút: 042/49, 042/50, 042/5, 042/53, 044/6, 044/29, 042/35, 042/32, 044/51, 042/48, 042/55*

*Bordány: 013/7, 013/23, 011/116, 013/24, 012*

*A Forráskút: 042/49, 042/50, 042/5, 042/53, 044/6, 044/29, 042/35, 042/32, 044/51, 042/48, 042/55 hrsz-ú ingatlanok tulajdonjogát Forráskút Község Önkormányzata szerzi meg, de vállalja, hogy a beruházás egyéb vagyontárgyainak átengedésével a Tagok közötti – jelen Társulási Megállapodásban meghatározott – tulajdoni mértéket és arányt fenntartja.*

*A Bordány: 013/7, 013/23, 011/116, 013/24, 012 hrsz-ú ingatlanok tulajdonjogát Bordány Község Önkormányzata szerzi meg, de vállalja, hogy a beruházás egyéb vagyontárgyainak átengedésével a Tagok közötti – jelen Társulási Megállapodásban meghatározott – tulajdoni mértéket és arányt fenntartja.*

**V.4. A KEOP projekt megvalósításának és működtetésének finanszírozási forrásai:**

**V.4.1. A beruházás finanszírozása**

Tagok rögzítik, hogy a KEOP projekthez készült pénzügyi költség-haszon elemzés – továbbiakban CBA - szerint a beruházás elszámolható nettó (áfa nélküli) költségeinek finanszírozását biztosító forrásösszetétel a következő:

|  |  |  |
| --- | --- | --- |
| *Forrás* | *Ft* | *%* |
| *I. saját forrás* | *800.913.639* | *15,82%* |
| *I/1. a támogatást igénylő hozzájárulása (önerő)* | *34.391.978* | *0,68%* |
| *I/2. partnerek hozzájárulása (idegen forrás)* | *0* | *0* |
| *I/3. bankhitel (idegen forrás)* | *746.000.000* | *14,73%* |
| *I/4. Egyéb saját forrás: EU Önerő alap* | *20.521.661* | *0,40%* |
| *II. egyéb támogatás:* | *29.209.000* | *0,58%* |
| *III. a támogatási konstrukció keretében igényelt támogatás* | *4.233.282.499* | *83,61%* |
| *Összesen* | *5.063.405.138* | *100%* |

*Az el nem számolható költségek összege 55.384.706 Ft, melynek finanszírozása a saját forrás terhére történik.*

*Tagok a beruházás megvalósításához szükséges saját forrást, amely az el nem számolható költségekkel együtt összesen 856.298.345 Ft-ot, azaz nyolcszázötvenhatmillió-kettőszázkilencvennyolcezer-háromszáznegyvenöt Forint, az alábbiak szerint biztosítják:*

*Tagok az önerő összegét: összesen 856.298.345 Ft-ot, a pályázati előírás szerinti, valamint a támogatási szerződésben rögzített feltételek szerint, illetve meghatározott összegben és ütemezésben, — külön testületi döntés alapján — saját költségvetési rendeleteikben biztosítják.*

Tagok kötelezettséget vállalnak arra, hogy a beruházások ütemében az önerő forrását a Társulás rendelkezésére bocsátják. Amennyiben a tag önkormányzatok a Társulási Tanács elnökének írásbeli értesítésében foglalt határidőre az esedékes önerő rendelkezésre bocsátását elmulasztják, a Társulás székhelye szerinti önkormányzat a fizetési határidőt követő 15. naptól a fizetési kötelezettséget nem teljesítő önkormányzat által a pénzforgalmi szolgáltatójának adott felhatalmazás alapján beszedési megbízás benyújtására jogosult. A tagok a saját forrás teljes összegének megfizetéséig, a felhatalmazást nem vonhatják vissza. A felhatalmazás bank által aláírt egy példányát, a tagok kötelesek a Társulásnak átadni.

Felek megállapodnak abban, hogy ha a Székhely Önkormányzat nem tesz eleget a Társulás felé vállalt fizetési kötelezettségének, úgy a Társulási Tanács új székhely önkormányzat kijelöléséről dönthet, amelyet egyúttal felhatalmaz arra, hogy a korábbi székhely önkormányzat ellen a korábbi székhely önkormányzat által a pénzforgalmi szolgáltatójának adott felhatalmazás alapján beszedési megbízást nyújtson be.

Tagok tudomásul veszik, amennyiben valamely önkormányzat a jelen megállapodásban vállalt fizetési kötelezettségeit határidőben és felhívásra nem teljesíti, az esetben a kötelezetti késedelembe esik. A fizetésre kötelezett a késedelembe esés időpontjától kezdve a [Ptk.](cdp://1/95900004.TV/" \o "Ptk.) megfelelő rendelkezései szerint köteles a jegybanki alapkamattal megegyező mértékű kamatot fizetni. A kamatfizetési kötelezettség beáll akkor is, ha a kötelezett késedelmét kimenti.

###### VI. ÜZEMELTETÉS

Tagok kötelezettséget vállalnak a megvalósuló projektnek a pályázatban leírtak és a KEOP projekt pénzügyi költséghaszon-elemzése — továbbiakban CBA — szerinti üzemeltetésére, az alábbiak szerint:

Tagok kötelezettséget vállalnak arra, hogy a KEOP projekt keretében megvalósuló, a Tagok elkülönült tulajdonába kerülő víziközművek egységes elvek szerinti működtetése és a kapcsolódó közüzemi közszolgáltatás ellátása érdekében, a Tagok a hatályos jogszabályok alapján a víziközművek üzemeltetésére irányuló szerződést egyenként megkötik.

Az üzemeltetési szerződést, a CBA-ban meghatározott pénzügyi és finanszírozási feltételeknek megfelelően kell megkötni. A közszolgáltatási díj képzésére, mértékére vonatkozó előírások meghatározásánál Tagok kötelesek a KEOP projekt CBA-ját és a jelen megállapodás 2. számú mellékletében foglalt díjképzési/díjmegállapítási módszert alkalmazni.

###### VII. ELŐZETES MEGÁLLAPODÁSOK, KÖVETENDŐ ELVEK, A TÁRSULÁS ÉS TAGJAI FELADATAI, KÖTELEZETTSÉGEI

Jelen társulási megállapodás aláírásával a tagok, mint önkormányzatok kötelezettséget vállalnak arra, hogy közös környezeti és gazdasági érdekeiknek megfelelően, ezen megállapodás kereti között az alábbiak szerint működnek együtt::

**VII.1.** Tagok kötelezettséget vállalnak a jelen megállapodás betartására, különös tekintettel a jelen megállapodás IV-VI. fejezeteiben rögzített , Tagokat terhelő kötelezettségek teljesítésére.

**VII.2**. Tagok kötelezettséget vállalnak arra, hogy a projekt megvalósítása érdekében kölcsönösen együttműködnek egymással.

**VII.3.** Tagok kötelezettséget vállalnak arra, hogy az érintett térség környezetvédelmi érdekeit, egységes fejlődését szem előtt tartva, a szerződésben foglalt elveket betartják, a továbbiakban annak érvényesülését nem akadályozzák, a rendszer működését aktív tevékenységgel szolgálják, közreműködnek a megvalósításban.

**VII.4.** Tagok megismerik, átgondolják és értékelik a szennyvízkezelési rendszer szerepét, a szerződésben megfogalmazott jogokat és kötelezettségeket, elfogadják a kialakított felelősségi rendszert.

**VII.5.** Tagok tudomásul veszik, hogy a társulási megállapodás felmondására csak a jelen megállapodás XII. fejezetében meghatározottak szerint van lehetőség. Tagok elfogadják, hogy esetleges felmondásuk a társulás számára jelentős hátránnyal is járhat, melyért teljes felelősséggel tartoznak, és az általános jogelveknek megfelelően, teljes körűen jótállni kötelesek.

**VII.6.** Tagok kötelezettséget vállalnak, hogy a projekt végrehajtása során a magyarországi hatályos jogszabályi rendelkezések, valamint a vonatkozó EU előírások szerint járnak el, így különösen figyelemmel lesznek a közbeszerzési törvény, a koncessziós törvény, a Vgtv. a Hgt. és a hatósági árszabályozás rendelkezéseire.

**VII.7.** A társult önkormányzatok átvállalják a fejlesztés közös megvalósításából, kiváló önkormányzat(ok) saját forrás részének finanszírozását azzal, hogy a kiváló önkormányzattal szemben fenntartják a kiválással általa okozott károkért való kártérítési igényüket.

**VII.8.**. Ezen szerződés elfogadása és aláírása a tagok részéről egyben kötelezettségvállaló elfogadó nyilatkozat is. A társuló önkormányzatok tudomásul veszik, hogy jelen megállapodásban foglalt kötelezettségeik teljesítéséért, a támogatást folyósító szervezetek felé, egyetemleges és korlátlan felelősséggel tartoznak.

**VII.9.**Tagok a saját közvetlen tevékenységük során előtérbe helyezik jelen szerződés elveit és az itt megfogalmazott érdekprioritást. Ezen tevékenységeik: a saját hatáskörben történő jogszabályalkotás, helyi rendezési tervek, szolgalmi jogok, belterületbe vonás, telekhatár módosítás, továbbá minden olyan feladat, mely nélkülözhetetlen a projekt végrehajtásához.

**VII.10.** A Tagok kötelezettséget vállalnak a projekt megvalósításához szükséges adatok szolgáltatására, továbbá a már meglévő üzemeltetési és közszolgáltatási szerződéseik rendelkezésre bocsátására. E körben a Tagok nem hivatkozhatnak településük érdekeire, mint „üzleti titokra”.

**VII.11.** A Tagok, illetve képviselőik a tudomásukra jutott információkat csak a projekt megvalósítása érdekében használhatják fel, egyébként azokat üzleti titokként kötelesek kezelni.

**VII.12.** A Tagok vállalják, hogy az alábbi feladatok előkészítésében, illetve a szükséges döntések meghozatalában a Társulással együttműködnek:

**VII.12.1. Szervezeti, gazdasági területen:**

* Amennyiben az szükséges, együttműködési megállapodások megkötése az érintett települések között;
* A projekt kidolgozásáért felelős szervezet részére megbízás adása;
* A működtetés szervezeti, gazdasági feltételrendszerének kidolgozása;
* Nemzetközi támogatás pályázati feltételeinek biztosítása;
* A projekt teljes körű lebonyolítása, ideértve a beruházások teljes pénzügyi, a számviteli és adóügyi elszámolását és a tagokkal való belső elszámolást is;
* Lakossági fórumok szervezése, a közösségtájékoztatás (PR) dokumentálása;
* Pályázati részvételek szervezése, koordinálása;
* Tervezési, szolgáltatási feladatok pályáztatásának kidolgozása;
* Beszerzési feladatok (gépek, eszközök) pályáztatásának kidolgozása;
* Építési feladatok pályáztatásának kidolgozása;
* A projekt végrehajtáshoz szükséges szerződéseket, megállapodások előkészítése, adott esetben megkötése.

**VII.12.2. Műszaki területen:**

A fent meghatározott feladatainak ellátása során a Társulás köteles féléves – ezen belül negyedéves bontású – munka és pénzügyi ütemtervet készíteni. Ezt a Társulási Tanács félévente jóváhagyja. A Társulás ezen ütemterv szerint köteles eljárni. A feladatellátásról a munkaszervezet köteles a Társulási Tanácsnak negyedévente írásban beszámolni.

###### VIII. BELSŐ SZERVEZETI RENDSZER

Tagok jelen Társulási Megállapodás aláírásával egyidejűleg az alábbi szervezeti rendszerben állapodnak meg:

Szervezeti rendszer:

1. Társulási Tanács

2. Társulási Tanács Elnöke, Alelnöke

3. Felügyelő Bizottság

Forráskúti Polgármesteri Hivatal

Tagok elfogadják, hogy a KEOP projekt támogatási kérelmezési eljárásért, valamint a projekt végrehajtásáért felelős szervezetként, azaz projektgazdaként a Társulás jár el.

A Projektgazda tudomásul veszi, hogy valamennyi – a pályázati projekt elnyerése, illetve megvalósítása szempontjából érdeminek minősíthető, illetve a tagok által megjelölt – kérdésben a mindenkor hatályos közösségi és hazai jogszabályokban, a Támogatási Szerződésben és a jelen megállapodásban foglaltak szerint köteles eljárni és a megtett lépésekről utólag a Társulási Tagoknak, és a Felügyelő Bizottságnak beszámolni köteles. Azon jognyilatkozatokat, amelyeknek következtében a Társulás tagjai számára a Támogatási Szerződéstől eltérő kötelezettségek keletkeznek, csak a Társulási Tanács előzetes egyetértésével teheti meg. Ez esetben a Társulási Tanács tagjai kötelezettséget vállalnak, hogy a vonzáskörzetükhöz tartozó önkormányzatokat a döntésről tájékoztatják.

Társulás

Projektgazda

**Felügyelő Bizottság**

(belső ellenőrző szerv)

**Társulási Tanács**

(döntéshozó szerv)

Forráskúti Polgármesteri Hivatal

**VIII/1. Társulási Tanács**

A a Társulás döntéshozó szerve a Társulási Tanács, amely a társult Tagok képviselő-testületei által delegált polgármesterek összességéből áll. A tagönkormányzatok képviselő-testületei kötelesek név szerint megjelölni egy a polgármester helyettesítésére jogosult képviselőt, akadályoztatás esetére.

Valamennyi tag egy képviselő delegálására jogosult. A Társulás tagja az általa delegált képviselőt visszahívhatja.

A Tanács minden tagja egyenlő szavazattal rendelkezik, a Tanács döntéseit egyhangú döntéssel hozza.

A Társulási Tanács dönt a jelen Társulási Megállapodásban meghatározott és a Társulás tagjai által átruházott, valamint a vonatkozó jogszabályok szerint meghatározott saját feladat- és hatáskörben.

**VIII. 1.1. A Társulási Tanács feladat- és hatásköre:**

1. a Társulási Tanács elnökének, alelnökének a megválasztása, visszahívása,
2. a működési hozzájárulás mértékének megállapítása,
3. Tagokat terhelő egyéb kötelezettség megállapítása,
4. a hatáskörbe utalt pénzeszközök felhasználásáról döntés, szükség szerint szakértői vélemények figyelembe vételével,
5. Tag kizárásának elhatározása, mely határozat hatálybalépéséhez a Társulásban résztvevő képviselő-testületek mindegyikének minősített többségével hozott döntése szükséges,
6. jelen társulási megállapodás módosítása, mely határozat hatálybalépéséhez a Társulásban résztvevő képviselő-testületek mindegyikének minősített többségével hozott döntése szükségeltetik,
7. Társulás megszűnésének elhatározása, mely határozat a Társulásban résztvevő képviselő-testületek mindegyikének minősített többségével hozott döntésével lép hatályba,
8. Társulás éves munkatervének, költségvetésének elfogadása. A költségvetés első félévi, háromnegyedévi és éves végrehajtásáról szóló beszámoló; éves mérlegének elfogadása,
9. az érintett tárcákkal, szervezetekkel a támogatási szerződések megkötése,
10. a megállapodásban foglalt célok megvalósításának áttekintése, stratégiai célok meghatározása,
11. a projekt szerinti célkitűzések megvalósulásának, azok időarányos állapotának elemzése és értékelése,
12. a Tagok között felmerülő esetleges vitás kérdések megtárgyalása, esetleg állásfoglalás a kérdésében, illetve a végrehajtás során felmerülő problémák körében,
13. a Szervezeti és Működési Szabályzat elfogadása,
14. a Támogatási Szerződés elfogadása, annak módosítása,
15. A jelen megállapodás IV. fejezetében meghatározott, átruházott önkormányzati feladatokkal kapcsolatos illetve az átruházott hatáskörbe tartozó döntések meghozatala.

**VIII. 1.2. A Társulási Tanács működése:**

A Társulási Tanács megalakultnak tekinthető, ha a tagönkormányzatok képviselő-testületeinek mindegyike jóváhagyta a társulási megállapodást, megválasztotta képviselőjét, és a társulási tanács alakuló ülése kimondta megalakulását.

A Társulási Tanács üléseit szükség szerint, de évente legalább hat alkalommal össze kell hívni. A Tanács ülését össze kell hívni, ha a Tanács hatáskörébe tartozó kérdésekben kell dönteni, ha azt bármely Tag a napirend egyidejű megjelölésével indítványozza, illetve ha törvényességi felügyeleti jogkörében eljárva azt az illetékes Kormányhivatal kezdeményezi.

A Tanács üléseinek összehívása és a napirend kialakítása az elnök feladata, de a napirend összeállításában a Tanács bármely tagjának indítványtételi joga van.

A Tanács ülését az elnök, akadályoztatása esetén az alelnök hívja össze írásban, az ülés napját megelőzően legalább 7 nappal korábban. Sürgős esetben ennél rövidebb idő is lehetséges, de csak a tagok megfelelő értesítése mellett, mely rövid úton is lehetséges (telefonon, faxon, e-mailen).

A Társulási Tanács akkor határozatképes, ha ülésén minden tag jelen van.

Határozatképtelenség esetén az eredeti időpontot követő 8 napon túli, de 30 napon belüli időpontra kell az újabb ülést összehívni. A határozatlanképtelenség miatt újból összehívott ülés határozatképes, amennyiben legalább a tagok ¾-e jelen van.

A Társulási tanács ülésére bármely tag indítványozhatja szakértők vagy egyéb személyek meghívását. Ezen személyek az ülésen részt vehetnek, a napirendi pontokhoz hozzászólhatnak, de szavazati joggal nem rendelkeznek.

Az ülésen a határozati javaslatról nyílt szavazással, a szavazati arányok megállapításával döntenek.

A Társulási Tanács döntését az Mötv-ben meghatározott szabályok szerint határozattal hozza.

A Társulási Tanács határozatai a meg nem jelent tagokra is kötelező érvényűek. A Társulási Tanács tagjai a Társulási Tanácsban hozott döntésekről kötelesek tájékoztatni az őket delegáló képviselő-testületeket.

A Tanács üléséről jegyzőkönyvet és jelenléti ívet kell készíteni. A jegyzőkönyvre a képviselő-testületek üléséről szóló jegyzőkönyv szabályait kell alkalmazni azzal az eltéréssel, hogy a jegyzőkönyvet a Társulási Tanács elnöke és alelnöke Tanács által felhatalmazott személy írja alá. A jegyzőkönyvet az ülést követő 15 napon belül az elnök megküldi a társulás székhelye szerinti Csongrád Megyei Kormányhivatalnak***.***

**VIII. 1.3. A Társulási Tanács elnöke**

A Társulási Tanács Elnökét és alelnökét a Társulási Tanács tagjai sorából az alakuló ülésen, 3/4-os többségi szavazással választja meg határozatlan időre.

A Társulási Tanács elnöke a Társulás ügyeinek vitele keretében

1. képviseli a Társulást és a projektet harmadik személyekkel szemben, bíróságok és más hatóságok előtt,
2. intézkedik a Társulás kincstárnál vezetett nyilvántartásában szereplő adatok változásának nyilvántartásba vétele iránt, az alapító okirat módosítását követő 8 napon belül,
3. összehívja a Társulási Tanács üléseit, összeállítja az ülések napirendjét,
4. gondoskodik a Társulás éves mérlegének, vagyonkimutatásának, költségvetésének, éves beszámolójának elkészítéséről,
5. a Társulás mérlegét Tagok számára hozzáférhetővé teszi,
6. évente legalább egy alkalommal jelentést készít a Társulási Tanács részére a Társulás működéséről, feladatainak ellátásáról, a társulási cél megvalósulásáról,
7. ellátja mindazon feladatokat, melyet a társulási megállapodás, illetve a Társulási Tanács számára előírt,
8. a Támogatási Szerződést és az egyéb szerződéseket, valamint azok módosításait aláírja,
9. bármely kérdésben észrevétellel és kérdéssel élhet a Tagok, illetve képviselőik, a hatóságok, közreműködő szervek, személyek felé, beszámoltathatja a Társulásban közreműködő bármely érdekeltet,
10. képviseli a Társulást a közbeszerzési eljárás folyamatában a KSz és a Közbeszerzések Tanácsa felé. Aláírja a KEOP projekt keretében a közbeszerzési pályázatokon nyertes cégekkel kötendő szerződéseket.

Az elnök Társulással összefüggő feladatai megvalósításához — a közbeszerzési szabályok betartása mellett — jogosult szakértők igénybevételére, valamint a társulási tanács munkaszervezeti feladatait ellátó Forráskúti Polgármesteri Hivatal igénybevételére.

A Társulás elnöke a tőle elvárható gondossággal köteles eljárni. Kötelezettségének megszegésével okozott kárért a polgári jog szabályai, valamint a vonatkozó jogszabályok szerint felel.

Az elnöki megbízatás megszűnik:

* polgármesteri tisztségének megszűnésével,
* az őt delegáló önkormányzat által történő visszahívással,
* a Társulási Tanács által történő visszahívással,
* lemondással,
* elhalálozással.

Lemondás esetén az elnök köteles az új elnök személyének megválasztásáig a megbízatásával járó feladatokat ellátni, köteles a lemondásától számított 15 napon belül a Társulási Tanács ülését —összehívni az új elnök megválasztásának céljából. Az elnök lemondásával az alelnöki megbízatás nem szűnik meg.

A Társulás alelnökének megbízatási időtartamára az elnökre vonatkozó rendelkezések irányadóak.

A Társulás alelnökhe az elnök munkáját segíti, illetve akadályoztatása esetén – a Társulási Tanács által meghatározott helyettesítési rendben – teljes jogkörrel helyettesíti a IX. fejezetben foglaltak szerint.

**VIII. 3. Felügyelő Bizottság**

A Tagok megállapodnak abban, hogy a Társulási Tanács első ülésén a Társulás működésének és gazdálkodásának ellenőrző-felügyelő szervként 4 főből álló Felügyelő Bizottságot hoznak létre. A Felügyelő Bizottság elnöke nem lehet a Társulási Tanács elnökét delegáló tagönkormányzat delegáltja.

A Felügyelő Bizottság **elnöke**: Zsombó Nagyközség Önkormányzatának delegáltja

A Felügyelő Bizottság **tagjai**: Bordány Községi Önkormányzat delegáltja

Üllés Nagyközségi Önkormányzat delegáltja

Forráskút Község Önkormányzatának delegáltja

A delegáló önkormányzatok a felügyelő bizottság tagjainak személyét, vagy a személyükben bekövetkező változást kötelesek a Társulási Tanács részére írásban bejelenteni.

A felügyelő bizottság elnökét tartós akadályoztatása esetén – a felügyelő bizottság részletes ügyrendjében foglaltak szerint – a Bordány Községi Önkormányzat delegáltja helyettesíti. Az elnököt helyettesítő bizottsági tag nem lehet a Társulási Tanács elnökét delegáló önkormányzat delegáltja.

A felügyelő bizottság tagjai személyesen kötelesek eljárni, képviseletnek nincs helye.

A felügyelő bizottság kiemelt feladata a beruházás működési, pénzügyi ellenőrzése.

A felügyelő bizottság évente legalább két alkalommal, de szükség szerint többször is ülésezik.

A felügyelő bizottság ülését az elnök az ülés napját legalább 7 nappal megelőzően írásban hívja össze.

A felügyelő bizottság ülését a bizottság bármely két tagja írásban összehívhatja az ok és a cél egyidejű megjelölésével, ha a bizottság összehívására irányuló kérelmüket az elnök 15 napon belül nem teljesíti.

Az ülés összehívására vonatkozó határidőtől rendkívül indokolt, halaszthatatlan esetekben a felügyelő bizottság saját ügyrendjében szereplő feltételek mellett el lehet térni. Ez esetben az ülés telefonon, illetve egyéb más úton (e-mail, stb.) történő összehívása is megengedhető.

A felügyelő bizottság akkor határozatképes, ha az ülésen a tagok 3/4-e jelen van. Határozatképtelenség esetén 15 napon belül újabb ülést kell összehívni. A megismételt ülés a megjelent tagok számától függetlenül határozatképes.

A felügyelő bizottság a döntéseit egyszerű többséggel hozza meg.

A felügyelő bizottság jogszabályba, a jelen szerződésbe ütköző, vagy a konzorcium érdekeit sértő intézkedés, mulasztás tapasztalása esetén észrevételt tehet, illetve jelzéssel élhet.

**A felügyelő bizottság feladat és hatásköre:**

* a Forráskúti Polgármesteri Hivatal munkájának ellenőrzése,
* az ütemezett kivitelezés és pénzfelhasználás ellenőrzése,
* a tagok elé terjesztendő jelentések, beszámolók vizsgálata, a vizsgálat eredményéről beszámoló készítése,
* a tagok tájékoztatásának vizsgálata,
* a projekt bármely résztvevőjétől felvilágosítás, tájékoztatás kérése,
* a Társulási Tanács felhatalmazása alapján dönt a Forráskúti Polgármesteri Hivatal költség- és munkatervében nem szereplő váratlan, előre nem látható kiadások pénzügyi fedezetének engedélyezése tekintetében.

A felügyelő bizottság üléseiről jegyzőkönyvet kell vezetni, melyet az ülés elnöke, valamint a jegyzőkönyvvezető ír alá.

A felügyelő bizottság részletes ügyrendjét maga határozza meg.

A felügyelő bizottsági tagok megbízatása visszavonásig tart.

A Társulás belső ellenőrzését a székhelytelepülés önkormányzatának belső ellenőrzési feladatait ellátó belső ellenőr látja el az adott évi belső ellenőrzési tervben meghatározottak szerint.

###### IX. A TÁRSULÁS KÉPVISELETE

A Társulást harmadik személyekkel szemben, bíróságok és más hatóságok előtt általános képviseleti jogkörrel felruházva – a VIII.1.3. foglaltak szerint – az elnök képviseli. Az elnök akadályoztatása esetén a Társulás képviseletére a Társulási Tanács által meghatározott helyettesítési rend szerint az alelnök jogosult.

A Társulást az elnök önállóan képviseli. A Társulás jegyzése akként történik, hogy a géppel vagy kézzel előírt, előnyomott vagy nyomtatott társulási név alatt az elnök teljes nevét önállóan írja alá.

Az eredeti iratról, okiratról készült tömegesen jelentkező másolatok hitelesítése oly módon történik, hogy 5 példány jegyzése e fejezet 2. bekezdésben foglaltak szerint, míg további példányai vonatkozásában; a géppel, vagy kézzel előírt, előnyomott vagy nyomtatott társulási név alatt az elnök teljes nevét aláírás-bélyegzővel írja alá, majd a másolati példányú iratot, okiratot az aláírás-bélyegző mellett a társulás pecsétjével kell ellátni.

Az e bekezdés szerinti aláírás-bélyegzővel történő hitelesítés részletes eljárási rendjét és az aláírás-bélyegző használatának szabályait az önkormányzati társulás Szervezeti- és Működési Szabályzata tartalmazza.

A Társulás, mint költségvetési szerv gazdálkodásával, működésével kapcsolatos jogok és kötelezettségek a Társulás, mint költségvetési szerv vezetőjét az Áht. és az Ávr. szabályai szerint illetik, illetve terhelik.

###### X. A TÁRSULÁS ELLENŐRZÉSI RENDJE, IRÁNYÍTÓI JOGOK GYAKORLÁSA

Tagok jelen társulási megállapodással a Társulás irányító szervének a Társulási Tanácsot jelölik ki.

Az irányító szerv köteles az Áht.-ben, valamint az Ávr-ben foglalt kötelezettségének eleget tenni.

A társulás tagjai a társulás működését – a társulási megállapodásban meghatározottak szerint – célszerűségi és gazdasági szempontból jogosultak ellenőrizni.

A polgármester vagy – felkérésre – az általa kijelölt személy évente legalább egyszer a képviselő-testületének beszámol a társulás tevékenységéről, pénzügyi helyzetéről, a társulási cél megvalósulásáról. A társulási tanács tagjai képviselő-testületeiknek beszámolnak a társulási tanácsban végzett tevékenységükről.

A társulás tagja az általa választott képviselőt visszahívhatja.

###### XI. A TÁRSULÁSBAN FOGLALKOZTATOTT SZEMÉLY ALKALMAZÁSÁNAK FELTÉTELEI

A Társulás alkalmazottainak jogviszonyára a közalkalmazottak jogállásáról szóló 1992. évi XXXIII. törvény, valamint a közalkalmazottak jogállásáról szóló 1992. évi XXXIII. törvény végrehajtásáról a helyi önkormányzatok képviselőtestületei által fenntartott szolgáltató feladatokat ellátó egyes költségvetési intézményekről szóló 77/1993. (V. 12.) Kormányrendeletben foglaltak, valamint a Munka Törvénykönyvéről szóló 2012. évi I. törvény az irányadók.

A Társulás alkalmazottai felett a munkáltatói jogkör gyakorlására *a Társulás Elnöke* jogosult.

###### XII. TAGSÁGI JOGVISZONY

Tagok ezen társulási megállapodás elfogadásával és aláírásával, kötelezettséget vállalnak arra vonatkozóan, hogy elfogadják a felmondással, illetve kizárással összefüggő felelősségi szabályokat.

**XII/1. Kiválás**

Tekintettel arra, hogy a Társulás határozott cél megvalósítására jött létre, a tagok a beruházás megvalósítása érdekében önként vállalják, hogy a törvényben biztosított kiválási jogukkal csak tényleges és alapos indokok alapján, a Társulási Tanáccsal és a KEOP Közreműködő Szervezettel történt egyeztetést követően élnek.

Felek kötelezettséget vállalnak arra, hogy jelen szerződés aláírását követő három évig, és amennyiben a KEOP projekt beruházási szakasza jelen szerződés aláírását követő három éven belül megkezdődik, a beruházási szakasz lezárásáig a társulási jogviszonyt nem mondják fel.

Amennyiben a beruházás jelen szerződés aláírásától számított három éven belül nem kezdődik meg, úgy a tagok a három éves határidő letelte után, ezen okból is élhetnek felmondási jogukkal.

A társulásból kiválni naptári év utolsó napjával lehet.

A Mötv. alapján a kiválásról szóló minősített többséggel hozott döntést a képviselő-testület legalább hat hónappal korábban köteles meghozni és a Társulási Tanáccsal közölni. A kiváló Tag a felmondásról szóló döntése meghozatalakor köteles figyelembe venni a támogatási szerződésben foglaltakat.

A Társulásból történő év közbeni kiváláshoz a Társulásban részt vevő képviselő-testületek mindegyikének minősített többséggel hozott határozata szükséges. Tagok a beruházás megvalósítása érdekében önként vállalják, hogy év közbeni kiválási jogukkal csak kivételesen, tényleges és alapos indok alapján, a Társulási Tanáccsal és a KEOP Közreműködő Szervezettel történt egyeztetést követően élnek. A kiválást elhatározó döntés meghozatalára, és a tagokkal való közlésére a fenti szabályok az irányadók.

Tagok tudomásul veszik, hogy a Társulásból kiváló tag által befizetendő önrész teljes összege a Társulás velük szembeni jogszerű követelése, melyet a Társulás minden esetben érvényesíteni fog.

A kiváló tag tudomásul veszi, hogy a projekt megvalósítása érdekében általa fizetett un. előkészítési költséget, valamint az önrészt nem követelheti vissza a Társulástól.

A kiváló tag köteles a tárgyévi vagyoni hozzájárulásának teljesítésére, valamint a kiválásával a Társulásnak okozott kár teljes körű megtérítésére. Ezen kártérítési felelősséget Tagok szorosan értelmezik, ezért valamennyi, a kiválással összefüggő kárra vonatkoztatják.

Tag általi felmondás esetén a Társulás köteles a taggal elszámolni a vagyoni hozzájárulás arányának megfelelően, figyelembe véve a kártérítési kötelezettséget és a Társulást terhelő kötelezettségeket is.

Kiválás esetén a Társulás tagja által a Társulásba bevitt vagyonnal el kell számolni. A KEOP projekt keretében megvalósult vagyontárgy társulás tagja részére történő kiadását négy évre el lehet halasztani, ha annak természetben történő kiadása veszélyeztetné a Társulás kötelező feladatának ellátását. Ebben az esetben a Társulás kivált tagját - a Társulással kötött szerződés alapján - használati díj illeti meg.

**XII. 2. Tagi kizárás**

Amennyiben a tag a jelen megállapodásban foglalt lényeges kötelezettségét megszegi, illetve elmulasztja, az elnök köteles a tagot kétszer, írásban, megfelelő határidő tűzésével felhívni a teljesítésre.

Ha a tag ezen felhívás ellenére – a közölt határidőn belül – sem tesz eleget a jelen megállapodásban rögzített kötelezettségeinek, a tagok több mint fele minősített többséggel hozott határozatával a naptári év utolsó napjával kizárható a Társulásból.

Különösen ilyen kötelezettségszegésnek minősül a működési hozzájárulás megfizetésének elmulasztása.

A kizárás jogkövetkezményei azonosak a tagi felmondás jogkövetkezményeivel, azaz ebben az esetben sem mentesül a tag a kártérítési és egyéb kötelezettsége alól.

**XII. 3. Tagfelvétel**

A csatlakozási szándék kinyilvánításához a társulni kívánó önkormányzatok képviselő-testületének minősített többséggel hozott határozata szükséges, melynek tartalmaznia kell, hogy a testület a jelen társulási megállapodás rendelkezéseit magára nézve teljes egészében kötelezően ismeri el, elfogadja a Társulás céljait, továbbá a feladatok megvalósításához ráeső költségvetési hozzájárulást biztosítja.

A Társuláshoz történő csatlakozáshoz szükséges a Társulásban részt vevő valamennyi tagönkormányzat képviselő-testületének minősített többséggel hozott határozata és a KEOP projekt esetében a KEOP Irányító Hatóság előzetes írásbeli hozzájárulása.

###### XIII. A TÁRSULÁSI MEGÁLLAPODÁS HATÁLYA, A TÁRSULÁS MEGSZŰNÉSE

A jelen megállapodás hatálya a jelen megállapodás IV. fejeztében meghatározott, a társulásra átruházott önkormányzati feladat- és hatáskörökre terjed ki.

Jelen megállapodás minden Tag által történő aláírásának napján, ha ez nem egy időben történik, a legkésőbbi aláírás napján lép hatályba.

A Társulás megszűnik, a társulásra vonatkozó mindenkori hatályos jogszabályi rendelkezésekben foglaltak szerint.

A Társulás megszűnése esetén a tagok a megszűnés időpontjával bezáróan egymással elszámolni kötelesek.

A Társulás megszűnése esetén a kötelezettségek teljesítése után fennmaradó vagyon a Társulás tagjait vagyoni hozzájárulásuk arányában illeti meg.

A Társulás megszűnése esetén a Társulás kötelezettségeiért a tagok a vagyoni hozzájárulásuk arányában tartoznak felelősséggel.

A Társulás megszüntetéséről, a tag önkormányzatoknak határozatban kell rendelkezni.

###### XIV. NYILVÁNOSSÁG BIZTOSÍTÁSA

Tagok kötelezettséget vállalnak közvetlenül, továbbá saját szervezeteik útján, illetve a civil szervezetek bevonásával a teljes körű lakossági tájékoztatásra. Ezen tájékoztatás keretében a kötelmi jogi jellegen túlmenően, fel kell hívniuk a lakosság figyelmét a környezetvédelmi feladatokra, a jogszabályi előírásokra, valamint információt kell szolgáltatniuk a szerződés céljául szolgáló beruházás előnyeiről.

Tagok a teljes pályázati és beruházási időszakra vonatkozóan rendszeres és folyamatos tájékoztatást nyújtanak településeik polgárai számára olyan formában, amely alkalmas arra, hogy a tájékoztatás eljusson valamennyi érintetthez (pl. települési lakossági fórumok szervezése, írott és elektronikus sajtó igénybevétele, helyi kiadvány megjelentetése).

Fentiek mellett a tagok által jelen Társulási megállapodás keretében kiépítésre kerülő szervezeti rendszernek is kötelezettsége a lakossági tájékoztatást szolgáló munkálatok elősegítése, szervezése. A Társulás nemcsak az írott és elektronikus média tájékoztatására kötelezett, hanem arra is, hogy a projekttel kapcsolatos valamennyi információ a tagokhoz, illetve azok hivatali szervezetén keresztül a lakossághoz eljusson.

A Társulásnak folyamatosan törekednie kell az országos és a regionális hatósági, valamint a civil szervezetek tájékoztatása során a beruházás elfogadtatására, ezáltal működése biztonságának megőrzésére is.

###### XV. ZÁRÓ RENDELKEZÉSEK

Jelen társulási megállapodás alapján az egyes tagok jogosultak – külön megállapodás alapján – más, gazdaságilag nehéz helyzetben lévő tag helyett és nevében pénzügyi teljesítést eszközölni, utólagos elszámolás mellett. Ez a pénzügyi átvállalás nem érinti a tagok jelen megállapodásban rögzített jogait és kötelezettségeit. A Társulási Tanács ülésén kétharmados szavazattöbbséggel dönt az egyes tagokat terhelő működési hozzájárulás mértékéről. A tanács határozathozataláig, jelen szerződés aláírásával tagok kötelezettséget vállalnak ennek fedezetére.

Tagok kijelentik, tudomással bírnak arról, hogy a KEOP projekthez igényelhető támogatás csak a támogatási kérelem benyújtása előtt meg nem kezdett beruházáshoz igényelhető. Egyúttal nyilatkoznak, hogy az V. fejezetben részletezett beruházási munkálatok a támogatási kérelem benyújtásának időpontjáig még nem kezdődtek meg.

Tagok tudomásul veszik, hogy az önkormányzatok képviseletére jogosult személyek változása esetén, 60 napon belül meg kell jelölniük az új képviselőket.

Jelen társulási megállapodás kizárólag a mellékleteivel együtt érvényes.

A tagok vitás kérdéseiket elsősorban tárgyalásos úton, egymás közötti egyeztetéssel kísérlik meg rendezni, ennek sikertelensége esetén az Mötv-ben meghatározott hatáskörrel és illetékességgel rendelkező Bíróság döntésének vetik alá magukat.

Ezen társulási megállapodásban nem szabályozott kérdésekben a KEOP projekt megvalósításával összefüggő hazai jogszabályokat, a pályázati felhívást és útmutatót, továbbá az Mö[tv.](cdp://1/99000065.TV/" \o "Ötv.), az [Áht.](cdp://1/99200038.TV/" \o "Áht.) a számvitelről szóló 2000. évi C. törvény (Számv.tv.) a vízgazdálkodásról szóló 1995. évi LVII. törvény továbbiakban Vgtv. és az ezen törvények végrehajtásával kapcsolatos egyéb jogszabályok, illetve a [Ptk.](cdp://1/95900004.TV/" \o "Ptk.) rendelkezéseit kell alkalmazni.

A Társulási Megállapodás az Mötv. szerinti rendelkezéseinek megfelelő módosítása 2013. június 30-án lép hatályba, a Társulás a módosított szabályok szerint 2013. július 1-jétől kezdi meg működését.

A fentiek szerint ezen megállapodást a mellékletét képező aláírási íven – a tagok eredeti példányban jóváhagyólag aláírták.

Forráskút, 2013. június .....

Záradék:

A Társulási Megállapodást a Társulási Tanács alakuló ülésén 2009. december 23-án hagyta jóvá, melyet az alábbi határozatokkal módosított: 5/2010. (XII.09.) TT. határozat, 23/2012. (VII.11.) TT határozat, 5/2013. (II.21.) TT határozat

A módosításokkal egységes szerkezetbe foglalt Társulási Megállapodást a Társulási Tanács …/2013. (VI. .....) TT határozatával hagyta jóvá.

|  |
| --- |
| …………………………….. |
| **Fodor Imre** |
| Forrás-4 Szennyvíz-Közmű Önkormányzati Társulás  Elnök |

A Társulást alkotó települési önkormányzatok képviselő-testületei a Társulási Megállapodás IV. számú módosítását határozataikban jóváhagyták, az abban foglaltakat önmagukra nézve kötelező rendelkezésként fogadták el.

|  |  |
| --- | --- |
| Települési Önkormányzat Képviselő-testülete: | A IV. számú módosítással egységes szerkezetbe foglalt Társulási Megállapodást jóváhagyó határozat száma |
| Bordány Község Önkormányzati Képviselő-testülete | 77/2013. (VI.11.) Ö. határozat |
| Forráskút Község Önkormányzatának Képviselő-testülete | …/2013. (VI.27.) Kh. határozat |
| Üllés Nagyközségi Önkormányzat Képviselő-testülete | .../2013. (.....) ..... határozat |
| Zsombó Nagyközség Önkormányzata Képviselő-testülete | .../2013. (......) ...... határozat |

A Társulást alkotó települési önkormányzatok képviselő-testületei nevében a Társulási Megállapodás IV. módosítását aláírásával látta el:

A Társult önkormányzatok Képviselő-testületeinek nevében:

|  |  |
| --- | --- |
| Települési Önkormányzat Képviselő-testülete nevében: | Polgármester |
|  |  |
|  |  |
|  |  |
| Bordány Község  Önkormányzati Képviselő-testülete | Tanács Gábor |
|  |  |
|  |  |
|  |  |
| Forráskút Község  Önkormányzatának Képviselő-testülete | Fodor Imre |
|  |  |
|  |  |
|  |  |
| Üllés Nagyközségi  Önkormányzat Képviselő-testülete | Nagy Attila Gyula |
|  |  |
|  |  |
|  |  |

|  |  |
| --- | --- |
| Zsombó Nagyközség  Önkormányzatának Képviselő-testülete | Gyuris Zsolt |

Mellékletek:

1. *számú melléklet: Tulajdoni hányad megoszlása*
2. *számú melléklet: Díjképzési mód*

*1. számú melléklet*

Tulajdoni hányad meghatározása

|  |  |
| --- | --- |
| település | (%) |
| **Bordány** | **25,95** |
| **Forráskút** | **17,75** |
| **Üllés** | **28,55** |
| **Zsombó** | **27,75** |

*2. számú melléklet*

Az önkormányzatok vállalják, hogy a szennyvízelvezetési és tisztítási díjat az alábbiak figyelembe vételével állapítják meg:

1. üzemeltetési és karbantartási költség,
2. szennyvíztisztítási díj,
3. értékcsökkenési leírás (amortizáció).